钦定古今图书集成/方舆汇编/职方典/第1449卷 > 《建武志》尚有可考乞令敕安南俾还旧封庶疆
## 钦定古今图书集成/方舆汇编/职方典/第1449卷 > 《建武志》尚有可考乞令敕安南俾还旧封庶疆

域复正，岁赋不虚。帝令户部具其所奏，遣行人陈诚、吕让至安南谕还之。三十年，诚、让抵安南，谕其王陈日焜，令还思明府侵地。议论往复，久而不决。以译者言不达意，因为书晓之。安南复辨论不巳，出黄金二锭、白金四锭及沉檀等香以贿诚，却之。安南后咨户部，终无还地意。廷臣议其抗命当诛。帝曰：“蛮人怙顽不悛，终必取祸，姑待之。”

成祖永乐二年，设凭祥县，以土巡检李昇为知县。

按《明外史土司传》：“初，凭祥止设巡检司，昇为本司巡检。至是言其地濒安南，而百姓乐业，生齿日繁，请改为县，以便抚辑，从之。”

十二年，土知府黄𤦇来贡按《明外史土司传》：“十二年，土官黄𤦇遣人贡马，赐钞币。”

二十二年，思明府头目卢良来贡。

按《明外史土司传》：“二十二年，头目卢良贡药材，赐钞十锭，从者有差。”

宣宗宣德元年，思明府属土官贺天寿节按《明外史土司传》：宣德元年，思明府及西平等州奉表贺天寿节，逾期，礼部请罪之，帝以远蛮，毋问。” 又，凭祥县故土官李庆青子成，遣族人圆等来朝贡马。忠州护印土官黄智胜等来朝贡。英宗正统七年，黄𤦇遣使入贡。按“《明外史土司传》云云。

九年，黄𤦇进药按：《明外史土司传》：“黄𤦇又贡解毒药味，赐钞锦。” 代宗景泰三年，黄𤣾杀思明府致仕知府黄𤦇及其子知府钧，诏释不问。

按《明外史土司传》：“景泰三年，𤦇致仕，以子钧代为知府。𤦇庶兄都指挥𤣾欲杀钧，代以己子。𤣾守备浔州，托言征兵思明府，令其子纠众结营于府三十里外，驰至府袭杀𤦇一家，支解𤦇及钧瓮，葬后圃，仍归原寨。明日，乃入城发哀，遣人报𤣾捕贼，以掩其迹。方杀𤦇时，𤦇仆福童得免，走宪司诉其事，仍以《征兵檄》为” 证。郡人亦言杀𤦇家者，𤣾父子也。副总兵武毅以闻，将逮治之。𤣾自度祸及，乃谋迎合朝廷意，因遣千户袁洪奏永固国本事。奏入，诏曰：“此天下国家重事，多官其会议以闻。” 𤣾为此举，众皆惊愕，谓必有受其赂而教之者。或疑侍郎江渊云。事成，𤣾果得释。罪顺复辟，𤣾闻自杀，命发棺戮尸。其子震，亦为都督韩雍捕诛。

宪宗成化十八年，思明州贼孙黄绍杀其土官孙黄义。

按《明外史土司传》：“成化十八年，土官知府黄道奏所辖思明州土官孙黄义为其族人黄绍所杀，乞发兵捕剿。” 帝命两广守臣区处以闻。孝宗弘治六年，治忠州官族黄胜等罪。

按《明外史土司传》：“弘治六年，忠州官族黄胜等朝觐，违限日久，吏部请送刑部问罪，从之。十年，广西镇臣请发兵剿黄村贼黄绍。”

按《明外史土司传》：“十年九月，黄村贼黄绍侵占思明上石、下石三州，复谋杀知府黄道父子。道妻赵氏累诉于朝，且谓屡经委官勘问，俱被赂免，乞发兵诛之。十一年，绍集众数千人，焚劫乡村，据思明等三州，屡抚不服。广西总镇请发兵剿捕。”

武宗正德十年，土官黄旸遣使来贡。

按《明外史土司传》：“正德十年，土官黄晹遣其族黄海等贡马朝觐，以过期减赏之半。”

世宗嘉靖十四年，土官黄能等来贡。

按《明外史土司传》：“嘉靖十四年，土官黄能等贡马，赏赉如例。”

十七年，凭祥贼李寰作乱，伏诛。

按《明外史土司传》：“凭祥，宋为凭祥洞。洪武十八年，土蛮李昇归附，置凭祥镇，授巡检。永乐二年，改县，昇为知县。成化八年，改州，以昇孙广宁为知州。广宁十子，寰居季。广宁死，孙珠袭。嘉靖十年，珠死，族弟珍、玨争立，珍挈印走况村，玨摄州事。十四年，州目李清、赵琪等谋纳珍，许思明府黄朝以州属朝，遂以兵纳珍于” 凭祥，夺印授之。玨奔柳。既珍悔，属思明，与朝隙。朝乃以外妇所生子时芳，诡云“广宁孙” ，以兵千人纳之。时珍荒淫甚，部民怨之。于是李寰以尊属谋废立。十七年，寰遂杀珍，而附于安南莫登庸，藉为向导。总督蔡经属副使翁万达谋擒之，寰论死。于是李玨、李时芳复争立。时芳倚思明、黄朝势，州民皆右之。万达黜玨而论。时芳死，更立李佛嗣珍为知州，凭祥遂定。

四十一年，土官黄承祖以平猺功袭职。

按《明外史土司传》：“四十一年，以剿平猺獞功，命土官知州子黄承祖暂受本职。”

穆宗隆庆四年，忠州土官黄贤相等作乱。按《明外史土司传》：“洪武初，土官黄威庆率子中谨归附，授威庆江州，中谨忠州，各世袭。数传至黄贤相。先是有四峒者，界于南宁、思明、忠江之间，思明、忠州屡肆占夺，副使翁万达议改峒名。”

四都隶南宁，地方稍定。隆庆三年冬，思明府黄承祖奏取四都地，贤相遂争之，擅立总管诸名目，分兵数千戍守，因纵令剽掠，为祸甚烈。佥事谭惟鼎调永康，典史李材以计擒贤相，毙于狱，议设流官不果，遂以州印与贤相，子有瀚袭。神宗万历十六年，思明州土官黄拱圣作乱按《明外史土司传》：“万历十六年，思明” 州土官黄拱圣谋夺袭职，杀其母兄拱极。思明知府黄承祖乘乱掠其村寨为之援。巡按请以拱圣及多凶正法，思明州改属流府。革承祖冠带，立功自赎，而追其所掠。更令族人黄恩护拱极妻许氏抚孤，世延待其长，官之。

三十三年，两广总督戴耀请以黄承祖子应聘袭思明府知府。

按《明外史土司传》：“三十三年，总督戴耀奏，思明叛目已擒，地方无人管理，土官黄应雷纵仆起衅，弃印而逃，断难复官。黄应宿争地，杀戮六哨成仇，且系螟蛉，岂应袭职？黄应聘系承祖幼子，人心推戴，似应承袭知府，以存黄氏宗祀。但年甫七岁，暂令流同知署掌，待至十五岁，交印接管。应雷既废，不宜同城，应降为土舍，其后永袭土舍，给田养赡，制其出入。应宿仍管故业，俱属思明府节制。” 诏从之。

怀宗崇祯十一年，“贼杀思明州土官黄日章等，诏讨之。”

按《明外史土司传》：“崇祯十一年，总督张镜心疏报土官杀职官，思明州黄日章、黄德志等鼓众叛逆，帝令速擒首恶，以靖地方。” 论者以黄𤣾神奸，身逭大盩，世济其凶。传及四世，犹并思明州而有之，王纲隳矣。然骨肉相屠，至是四见，盖天道云。。